Na temelju članaka 58. i 118. Zakona o odgoju i obrazovanju u osnovnoj i srednjoj školi ( „Narodne novine“ broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18., 98/19., 64/20., 151/22. i 156/23. ) i članaka 58. i 152. Statuta Osnovne škole Julija Benešića, Ilok, Školski odbor Osnovne škole Julija Benešića, Ilok na svojoj sjednici održanoj  04. studenog 2024. godine donio je

**O D L U K U**

**O  KUĆNOM REDU**

**OPĆE ODREDBE**

**Članak 1.**

Ovom odlukom uređuje se kućni red u Osnovnoj školi Julija Benešića, Ilok (u daljem tekstu: Škola).

**Članak 2.**

Kućnim se redom u Školi:

1. utvrđuju pravila i obveze ponašanja u Školi, unutarnjem i vanjskom prostoru
2. utvrđuju pravila međusobnih odnosa učenika
3. utvrđuju pravila međusobnih odnosa učenika i radnika
4. utvrđuje radno vrijeme
5. utvrđuju pravila sigurnosti i zaštite od socijalno neprihvatljivih oblika   ponašanja, diskriminacije, neprijateljstva i nasilja
6. utvrđuje način postupanja prema imovini.

**Članak 3.**

Ova odluka odnosi se na sve osobe za vrijeme njihova boravka u školskim prostorima.

**Članak 4.**

 S odredbama ove odluke razrednici su dužni upoznati učenike i njihove roditelje odnosno skrbnike.

 Ova odluka obvezno se ističe na vidljivom mjestu kod ulaza u Školu i u hodnicima  Škole.

1. **PRAVILA I OBVEZE PONAŠANJA U ŠKOLI, UNUTARNJEM I VANJSKOM** **PROSTORU**

**Članak 5.**

Učenici, radnici Škole mogu boraviti u prostoru Škole  tijekom radnog vremena Škole, što se odnosi i na roditelje, skrbnike, i ostale fizičke osobe poslovno vezane uz rad škole.

Roditelji i skrbnici su dužni dolaziti redovito na informacije prema utvrđenom rasporedu informacija. Također, ne mogu ulaziti u školu izvan vremena informacija. Ne mogu ulaziti u školu i ometati učitelje, niti pisanim ili telefonskim putem kontaktirati van službenog vremena informacija, osim u iznimnim situacijama (bolest, smrtni slučaj i sl.)

**Članak 6.**

U prostoru Škole zabranjeno je:

* pušenje
* nošenje oružja
* pisanje po zidovima i inventaru škole
* bacanje papuča i bilo koje vrste predmeta po hodniku i u ormariće za preobuku
* bacanje predmeta kroz prozor
* bacanje izvan koševa za otpatke papira, žvakaćih guma i sl.
* unošenje i konzumiranje alkohola i narkotičkih sredstava
* unošenje sredstava, opreme i uređaja koji mogu izazvati požar ili eksploziju
* igranje igara na sreću i sve vrste kartanja
* unošenje tiskovina nepoćudnog sadržaja.
* nenamjensko snimanje i fotografiranje drugih učenika, učitelja i radnika škole kao i širenje takvih snimaka kojima se narušavaju prava i dostojanstvo drugih putem mobitela, interneta i slično.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

**Članak 7.**

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**Članak 8.**

Učenici mogu boraviti u Školi u vrijeme određeno za nastavu i ostale oblike odgojno-

-obrazovnog rada.

Učenik je dužan doći u Školu najkasnije pet minuta prije početka nastave, a napustiti Školu najkasnije 15 minuta nakon završetka školskih obveza. Učenici u školu ulaze uz dopuštenje dežurnog učitelja, osim putnika i učenika kojima nastava počinje kasnije.

Razrednik će obavijestiti roditelje učenika koji učestalo kasni u školu te će učeniku biti izrečena odgovarajuća pedagoška mjera.

**Članak 9.**

Učenik je dužan:

* kulturno se ponašati za vrijeme boravka u Školi i izvan nje
* održavati čistima  i urednima  prostore Škole
* dolaziti uredan u Školu
* u školu dolaziti primjereno odjeven što podrazumijeva pokrivena ramena, leđa, poprsja i trbuh, a duljina donjeg dijela odjeće treba sezati do koljena. Odjeća ne smije biti prozirna i sadržavati uvredljive poruke.
* preodjenuti se nakon nastave tjelesne i zdravstvene kulture i bilo kakve druge sportske aktivnosti
* nakon dolaska u Školu preobuti se i odložiti obuću u ormarić te ormarić zaključati i držati zaključanim tijekom boravka u školi
* mirno ući u učionicu prije početka nastave i pripremiti se za rad u razrednoj nastavi
* čekati predmetnog učitelja pred učionicom u predmetnoj nastavi

Učenik bez preobuke ne može ući u učionicu.

O svim oblicima kršenja odredbi ovoga članka razrednik je dužan redovito obavještavati roditelje učenika.

**Članak 10.**

Učenik može svoje mjesto rada promijeniti samo uz dopuštenje razrednika ili predmetnog učitelja.

U kabinet učenici trebaju ući zajedno s učiteljem.

**Članak 11.**

Učenici koji su zakasnili na nastavu, trebaju tiho ući u učionicu i ispričati se učitelju.

Svako neopravdano kašnjenje učenika na nastavu učitelj je dužan evidentirati.

**Članak 12.**

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je učitelj prozvao, dužan je ustati.

Učenicima nije dopušten odlazak u zahod tijekom nastave osim u iznimnim slučajevima ili uz liječničku potvrdu o zdravstvenom stanju učenika.

**Članak 13.**

Na nastavi i tijekom odmora učenik ne smije koristiti laptop, mobitel, pametni sat i druge tehničke uređaje, osim uz odobrenje učitelja, stručnog suradnika ili ravnatelja. Radi nesmetanog odvijanja nastave mobilni telefoni i drugi tehnički uređaji moraju biti isključeni i spremljeni u učeničku torbu. U slučaju kršenja ove odredbe, učeniku će biti izrečena odgovarajuća pedagoška mjera.

**Članak 14.**

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmori 15 minuta. Male odmore učenici provode na hodniku. Tijekom prvog velikog odmora ručaju učenici 1.,2.,5. i 6. razreda, a tijekom drugog odmora učenici 3.,4.,7. i 8. razreda.

Za vrijeme malih odmora učenici ne smiju napuštati zgradu, a za vrijeme velikog odmora, kad ne ručaju, moraju boraviti u dvorištu Škole osim u slučaju lošeg vremena kada borave u predvorju Škole. Nakon zvona za veliki odmor, učenici su dužni ostaviti torbe pred učionicom, uzeti ključić, otići do ormarića. preobuti se i izaći na dvorište bez odugovlačenja.

Učenici 1., 2. 3. i 4. razreda kojima nastava završava nakon 4. sata, ostaju u školi tijekom 2. velikog odmora neovisno ručaju li ili ne te mogu napustiti školu tek kada završi drugi odmor.

**Članak 15.**

Učenici mogu objedovati samo u blagovaonici. U blagovaonicu se ulazi samo uz dopuštenje dežurnog učitelja. Iz blagovaonice nije dopušteno iznositi hranu i jesti u hodniku.

Za vrijeme objeda u blagovaonici mora biti red i mir.

Nakon završenog objeda učenik je dužan pribor za jelo odložiti na odgovarajuće mjesto.

1. **PRAVILA MEĐUSOBNIH ODNOSA UČENIKA**

**Članak 16.**

 U međusobnim odnosima učenici:

* trebaju pružati pomoć drugim učenicima Škole
* trebaju dati primjeren savjet drugim učenicima u skladu s njihovim interesima
* dužni su omogućiti drugim učenicima da iznose svoje mišljenje
* trebaju informirati druge učenike o događajima u Školi
* ne smiju ometati druge učenike u učenju i praćenju nastave
* mogu predlagati osnivanje učeničkih udruga
* trebaju poštovati i njegovati spolnu ravnopravnost
* moguustrojavati razne oblike kulturno-umjetničkih, sportskih i drugih sadržaja

                                                                 **Članak 17.**

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl.

U slučaju međusobnog spora učenici su dužni zatražiti pomoć razrednika ili dežurnog učitelja.

1. **PRAVILA MEĐUSOBNIH ODNOSA UČENIKA I RADNIKA ŠKOLE**

**Članak 18.**

 Učenici su dužni uljudno se odnositi prema učiteljima i drugim radnicima Škole.

 Učenici su dužni pozdraviti radnike Škole u školskom prostoru i izvan njega.

 Učenici su dužni ustajanjem pozdraviti osobu koja ulazi u učionicu za vrijeme nastavnog sata.

**Članak 19.**

 Kod ulaska u Školu ili izlaska iz Škole te tijekom kretanja školskih hodnicima učenici trebaju dati prednost starijim osobama.

**Članak 20.**

Učenici smiju samo uz dopuštenje ulaziti u zbornicu, ured ravnatelja i tajnika.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

**Članak 21.**

Učitelj ne smije za vrijeme nastave narediti  učeniku da izađe iz učionice.

Zabranjeno je kažnjavanje učenika udaljavanjem s nastave.

1. **RADNO VRIJEME**

**Članak 22.**

Radno vrijeme Škole je od  6,00  do  21,00  sati.

**Članak 23.**

Radnici su dužni dolaziti na posao i odlaziti s posla prema rasporedu radnog vremena.

Dežurni učitelj dužan je doći 15 minuta prije početka radnog vremena što se odnosi i na velike odmore prije i nakon završetka radnog vremena.

Način evidencije nazočnosti na radu određuje ravnatelj.

**Članak 24.**

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

**Članak 25.**

Raspored radnog vremena ravnatelja i tajnika u svezi s prijemom stranaka obvezno se ističe na ulaznim vratima Škole.

1. **PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

**Članak 26.**

 Radnici Škole u suradnji s učenicima dužni su se skrbiti za siguran boravak i rad u Školi.

**Članak 27.**

U Školi za vrijeme rada dežuraju učitelji, a prema potrebi i mogućnostima i zaštitar.

Raspored i obveze dežurnih učitelja određuje ravnatelj,

Raspored dežurstava objavljuje se na oglasnoj ploči Škole.

**Članak 28.**

Mjesto i trajanje dežurstva određuje ravnatelj.

**Članak 29.**

Dežurni učitelj obvezan je voditi evidenciju o kašnjenju učenika na nastavu i svih oblika neprimjerenih ponašanja učenika.

**Članak 30.**

 Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

**Članak 31.**

 U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

 Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju.

**Članak 32.**

 U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

 Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

 Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

 Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

1. **POSTUPANJE PREMA IMOVINI**

**Članak 33.**

 Radnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

**Članak 34.**

 Radnici i učenici moraju se racionalno koristiti sredstvima Škole koja su im stavljena na raspolaganje.

 Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

**Članak 35.**

 Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne uređaje.

**Članak 36.**

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

**Članak 37.**

Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

**Članak 38.**

Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

1. **PRIJELAZNE I ZAVRŠNE ODREDBE**

**Članak 39.**

Stupanjem na snagu ove odluke prestaje važiti  Pravilnik o kućnom redu  od 16. ožujka 2000. godine.

**Članak 40.**

Ova odluka biti će objavljena na oglasnoj ploči Škole 05. studenog 2024. godine te stupa na snagu istoga dana.

KLASA: 011-03/24-01/10

URBROJ: 2196-76-01-24-01

U Iloku, 04. studenog 2024. godine

 RAVNATELJ ŠKOLSKE USTANOVE:

 / Miroslav Bošnjak /

PREDSJEDNICA ŠKOLSKOG ODBORA:

 / Kristina Čobanković /